google/wiki40b huggingface dataset:
Talsi

Talsi er en by i Talsi kommune i det vestlige Latvia. Byen fikk sine byrettigheter i 1917 og er kjent som «Byen på de ni bakker» – ni bakker som omgir sjøene Vilkmuiža og Talsi. Før Latvias selvstendighet i 1918 var byen også kjent under sitt tyske navn Talsen. Kommunen hadde 31 219 innbyggere i 2011, by hadde 10 377 innbyggere i 2016.
Sasperanto

Sasperanto (sammensatt av SAS og esperanto) er en humoristisk ordkonstruksjon oppfunnet av ansatte i det skandinaviske flyselskapet SAS på 1950-tallet grunnet den faktiske situasjon at man ofte brukte et (uoffisielt) talespråk; en blanding av norsk, svensk, dansk og engelsk, fordi SAS er en sammenslåing av det norske DNL, det danske DDL, det svenske ABA og at konsernspråket er engelsk. Dette var – og er kanskje fremdeles – et levende faktum, på samme måte som svorsk er en humoristisk betegnelse på sammenblandingen av svensk og norsk.
Jean-Baptiste Marchand

Liv og virke

Marchand ble i 1883 offiser. Han deltok i flere ekspedisjoner i Vest-Afrika; blant annet deltok han i den franske erobring av Senegal og ble alvorlig såret i 1889 ved franskmennenes erobring av Diena. I 1890 utforsket han elven Nigers kilder, og var med på erobring av Segou og Konakri.
Han fikk i 1896 ledelsen av en ekspedisjon som fra Fransk Ekvatorial-Afrika skulle trenge frem til øvre Nilen. Han forlot den 21. mars 1897 Brazzaville, for opp langs Oubangui og dens sideelv Mbombou, førte ekspedisjonens farkoster over til Nilens vannsystem og nådde den 10. juli 1898 med åtte offiserer og 120 soldater Fashoda ved Den hvite Nil. Han fant der restene etter et gammelt egyptisk citadell, slo i august tilbake et angrep av sudanesiske dervisjer og proklamerte et fransk protektorat i området. Marchand gjenoppbygget fortet mens han ventet på franske og abyssinske forsterninger, men ingen kom ham til unnsetning.
Derimot ankom umiddelbart etter sin seier over dervisjene den britiske Sudanekspedisjonens kommandant Horatio Herbert Kitchener (september) med en styrke, som krevde at franskmennen rømmet plassen, men nøyde seg med å heise britisk og egyptisk flagg og etterlate seg en troppestyrke. Marchand dro med Kitchener til Europa, kom tilbake, forfremmet til major, og fømte den 11. desember samme år Fashoda, etter at Frankrike hadde gått tilbake på sine krav. Han tok hjemveien over Abessinia.
I Frankrike ble han ved hjemkomsten feiret som nasjonalhelt.
Han deltok deretter i ekspedisjonen til Kina under bokseropprøret og ble i 1902 forfremmet til oberst. I 1904 tok han demonstrativt avskjed ettersom han ikke fikk tillatelse til å kjempe med den russiske hær under den russisk-japanske krig. Han forsøkte seg med beskjeden fremgang som journalist, og giftet seg.
Ved utbruddet av første verdenskrig 1914 meldte Marchand seg igjen til tjeneste og deltok som brigadegeneral i stridighetene i Champagne og ved Somme. Han ble såret både ved det andre slaget ved Champagne i 1915 og mer alvorlig under slaget ved Somme året etter. Han trakk seg tilbake fra militæret i 1919.
Fuerza Aérea de Chile

Organisasjon og inventar

Fuerza Aérea de Chile er delt opp i fem brigader.
240-årene

-- 240 -- 241 -- 242 -- 243 -- 244 -- 245 -- 246 -- 247 -- 248 -- 249
Tiårsoversikt
Svinefamilien

Beskrivelse

Svinefamilien består hovedsakelig av relativt massive små dyr med middels lange lemmer, men noen kan også bli svært store. Tidligere har det vært kjent at tamgris kan bli opp mot 450 kg tung, men et ganske nylig jaktfall som fant sted den 27. mai i 2007 i Alabama, USA, bekrefter nå at dette kanskje må revideres. Der felte nemlig unggutten Jamison Stone et svin (trolig villsvin/tamsvin blanding) som skal har veid omkring 500 kg. Det skal imidlertid også nevnes at det har blitt framsatt påstander om at både bildet og historien skal være usann. Andre hevder at fallet var en regulær tamgris innkjøpt for formålet.
Hanndyr i svinefamilien kalles råner, mens hunngriser kalles sugger eller purker. Kastrerte griser kalles vanligvis galter (galt, gylter), men denne benevnelsen kan i noen sammenhenger også brukes om hanngriser som ikke er kastrert. Ungene kalles gjerne bare grisunger eller smågris, men oppdrettede grisunger benevnes ofte som kultegriser fra de er omkring 2-3 måneder gamle og avvendte.

Særtrekk

Et av de mest typiske trekkene hos artene i svinefamilien er nesen, som er flat foran og sirkulær i formen. Den kalles et tryne og har to nesebor som peker rett fremover. Neseborene har kraftige lukkemuskler. Trynet er forbundet med kraftig muskulatur i snutepartiet, og artene i denne familien bruker det til å rote frem mat fra jorda med. De ville artene har sylskarpe støttannlignede hoggtenner.
Artene i svinefamilien er, med unntak av hjortesvinene, altetere. Hjortesvinene har et mer avansert fordøyelsessystem enn de andre artene og spiser derfor en mer spesialisert diett. Det bruker heller ikke trynet til å rote i jorda med.

Tamgrisen

Tamgrisen er en underart av villsvin, selv om også noen andre arter står den ganske nær genetisk. Hos tamgrisen er hjørnetennene sterkt redusert i størrelse. Hos de artene som er nærmest beslektet med tamgrisen sitter trynet på et relativt kort snuteparti. Svinefamilien omfatter imidlertid også flere arter med et relativt langt snuteparti.
Kavringen fyr

Historie

Inntil 1892 var det bare to fyr i Oslo havn; Heggholmen i det såkalte Skipsløpet (midtre løp) fra 1826/1876 og Dyna i vestre løp fra 1875. Skipsløpet var fra gammelt av hovedinnseilingesleden til Oslo havn, men mot slutten av forrige århundre begynte større skip å foretrekke vestre løp forbi Dyna fyr, videre mellom Kavringen og Hovedøya og rundt Vippetangen og inn til Bjørvika.  Da så dampskipet DS «Norge» grunnstøtte ved Kavringen i 1890, ble det reist krav om bedre belysning i vestre løp. Havnekommisjonens budsjettforslag for 1891 inneholdt en detaljert plan for forbedring av belysningen i de enkelte innseilingsleder.  Tre fyr ble vedtatt bygget: Stangskjærrabben i Skipsløpet, og Kavringen og Vippetangen i vestre løp.
Byggearbeidene på Kavringen fyr kom i gang i april 1891, og fyret ble ferdigstilt og satt i drift 1. august 1892. Fyret ble pusset opp utvendig til 100-årsdagen i 1992.

Vokter tidskapselen

På St. Hallvards  dag, 15. mai 2000, ble en tidskapsel av titan boltet fast inne i fyret. Kapselen er utformet som en kopi av lyktehusdelen på Kavringen fyr, og den inneholder brev og hilsener til fremtiden fra Oslos borgere.Disse hilsener ble samlet inn i som en del av markeringen av Oslos 1000-årsjubileum. Den kan først åpnes i år 3000.

Bygning

Fundamentet på Kavringen fyr består av en åttekantet betongblokk som er støpt direkte på fjell (dybde -3,25m), og en overvannsmur av hugget granitt. Tårnet er bygget av bindingsverk og er bordkledt. Det var opprinnelig rødmalt, men er i dag hvitt med et rødt belte. Tårn og lyktehus er senere kledt med plastbelagte, galvaniserte plater.  Et galleri er anbragt rundt fyrlykta.  Tårnets høyde til og med fløyspissen er 19 meter, og fyrlyktas brennpunktshøyde er 11,7 meter over OHV-null. 
Fyrlykta er konstruert av jern og bekledt med kobberplater. Fyrlyset var fra først av en såkalt Lytts petroleumslampe med linseapparat med rotør av 6. orden. Fyret ble i 1928 forsterket med et linsesett mot hovedinnseilingen, og i 1932 gikk man over til elektrisk drift. Det var fyrvokteren på Dyna som hadde ansvaret for fyret inntil 1956 da fyrene i vestre løp ble automatisert og fyrvokterstillingen inndratt.

Kilder

Oslo havnevesens brosjyre om Kavringen fyr, utgitt til 100-årsjubileet 1992.
Dumtelefon

Dumtelefon, på engelsk også kalt feature phone, er en type mobiltelefon. Begrepet brukes som et retronym for å beskrive enklere mobiltelefoner som har begrensede muligheter sammenlignet med moderne smarttelefoner. Dumtelefoner har som regel kun samtale- og tekstmeldingsfunksjoner, og av og til begrensede multimedie- og internettfunksjoner, samt andre tjenester som tilbys av operatøren. For å holde tritt med smarttelefoner har noen moderne dumtelefoner 3G-tilgang, berøringsskjerm og tilgang til populære sosiale medier. Imidlertid er tilgang til programvare fra tredjeparter begrenset sammenlignet med smarttelefoner, derav navnet «dumtelefon».
Dumtelefoner markedsføres som billige alternativer til smarttelefoner, spesielt i framvoksende markeder. Produsentene har imidlertid begynt å lage og selge billige smarttelefoner også i disse markedene, for å få et fortrinn i markeder der smarttelefoner ennå ikke har slått gjennom.
Cathinka Ely

Familie

Cathinka Ely var datter av kjøpmann Ernst David Ely og Maria Hesselberg. Hun ble 7. desember 1827 gift med den innvandrede tyske litografen Gottlieb Louis Fehr (1800-1855).

Liv og virke

Cathinka Ely var tilknyttet Strömbergs teater (forgjengeren til Christiania Theater) fra åpningsforestillingen 30. januar 1827. 
Ely medvirket ved Strömbergs forestillinger i Drammen sommeren 1827, da Strömberg hadde leiet Det dramatiske selskaps teater der. Truppen ga i alt 15 forestillinger i Drammen, med repertoar hentet fra deres vårsesong i Christiania.
Cathinka Ely fikk en svært kortvarig teaterkarriere, da hun trakk seg tilbake fra scenen allerede etter giftermålet i desember samme år.
Castellabate

Castellabate er en by og en kommune i provinsen Salerno i regionen Campania i sørvestlige Italia. Det var i henhold til folketellingen 8 485 innbyggere i 2013.
Castellabate er en middelalderlandsby fra 1123. Byen ligger på en høyde 278 meter over havet, og skuer utover de to fiskerlandsbyene San Marco di Castellabate og Santa Maria di Castellabate. Castellabate er også navnet på kommunen, og San Marco, Santa Maria, Lago og Ogliastro Marina er fire av totalt åtte større frazioni (distrikter) i kommunen. Castellabate ligger i Cilento og Vallo di Diano nasjonalpark, en av Italias største nasjonalparker, som har stått på UNESCOs verdensarvliste siden 1998. Byen har blitt tildelt det blå flagget for rene strender og krystallklart vann.
Google Buzz

Google Buzz var et sosialt nettverks- og meldingsverktøy fra Google som var bygget direkte inn i Googles gratis Gmail-tjeneste. Verktøyet ble lansert 9. februar 2010, men ble nedlagt 15. desember 2011.
Game Over (film)

Handling

Da en supercomputer blir lenket til et videospillnettverk, må dataprogrammereren som designet spillet gå inn i en virtuell verden fra hans egen fantasi og slå datamaskinen før den skaper et verdensomspennende kaos.

Fem spill i èn film

Game Over (originalt titulert Maximum Surge Movie) ble laget ved at man kombinerte 65 minutter med originale innspillinger med 35 minutter med materiale som opprinnelig var filmet til fem andre filmer: Maximum Surge, Corpse Killer, Prize Fighter, Supreme Warrior og Quarterback Attack. Historien binder disse «spillene» sammen til å bli en del av «spillet» hovedpersonene i filmen, Steve Hunter (spilt at Woody Jeffreys), må spille for å redde verden.
Varslingsanlegg

Signaler

Sivilforsvaret bruker tre forskjellige signaler: «Viktig melding - lytt til radio», «Flyalarm» og «Faren over».

Viktig melding - lytt til radio

Viktig melding, lytt til radio for nærmere orientering. Signalet vil kunne bli brukt både i fred og krig.
—–– —–– —––

—–– —–– —––

—–– —–– —––
Tre signalserier med ett minutts opphold mellom seriene. Ringing i tre serier med ett minutts opphold mellom seriene.

Flyalarm

Fare for angrep – søk dekning.
_ _ _ _ _ _ _ _ _ _ _ _ _
Korte støt i cirka ett minutt.

Faren over

____________________
Ett langt støt i om lag et halvt minutt.
Öckerö (øy)

Öckerö er en svensk øy i Öckerö kommune i Bohuslän nær Göteborg. Størrelsen er 239 hektar og det 3269 personer der (2005).
Öckerö er en av de sentrale øyene i Göteborgs nordlige skjærgård. Den har også gitt navn til kommunen som den nordlige skjærgården inngår i. Kommunens administrasjonssentrum ligger på øya. Her er det kommunehus, bibliotek, bank, postkontor og apotek. Det er også restaurant, kiosk, dagligvarebutikk og en gjestehavn. Ved fergeleiet finnes det restaurant/kafeteria med hotell og vandrerhjem.

Severdigheter

Hembygdsgården ligger mellom den gamle og den nye kirken. Det er en samling godt bevarte eldre hus med underholdning om sommeren. Örtagården ligger på Nordgårdsvägen, i nærheten av biblioteket. Det arbeider mange med å bevare ulike hageplanter, spesielt forskjellige rosesorter.

Kommunikasjon

Man kommer til Öckerö med båt, bil eller buss fra sentrum i Göteborg.
Themsen

Etymologi

Navnet Themsen, fra mellomengelsk Temese, er avledet fra det keltiske navnet for elv, Tamesas (fra *tamēssa), nedtegnet i latin som Tamesis og gitt moderne walisiske ordet Thames. Navnet hadde antagelig betydningen «svart» og kan sammenlignes med andre språkbeslektede ord som russiske темно (urslavisk: *tьmьnъ), sanskrit tamas, irske teimheal og walisiske tywyll, «mørke» (urkeltisk: *temeslos) og mellomirske teimen, «mørk grå», skjønt Richard Coates nevner andre teorier: Kenneth Jacksons teori er at det ikke er indoeuropeisk (og derfor av ukjent betydning), og Peter Kitsons forståelse  er at det indoeuropeisk, men før-keltisk og indikerer betydningen «slam/slammete»/«leire/leirete», fra et rotord *tā-, «smelte».
Bemerk også andre navn på britiske elver som Teme, Tavy, Teviot, Teifi (sammenlign med Tafwys).
Elvens navn ble alltid uttalt med en enkel t-lys, /t/; den mellomengelske stavingen var vanligvis Temese og keltisk var Tamesis. En lignende staving fra samme tidsalder, rundt 1210, er funnet i Magna Carta som «Tamisiam».
Den delen av Themsen som rant gjennom Oxford ble tidvis referert til som elven Isis. Historisk, og særlig i viktoriansk tid, var det en rekke kartografer som insisterte at det korrekte navnet for hele elven fra dens kilde og ned til Dorchester-on-Thames, og at kun fra dette punktet, hvor elven møter sideelven Thame og ble «Thame-isis» (etter sigende således forkortelse av Themsen) og derfor burde navngis som det. En del særskilte kart kan fortsatt betegne Themsen som «River Thames or Isis» ned til Dorchester,  men siden tidlig på 1900-tallet har denne forskjellen gått tapt i vanlig bruk utenfor Oxford, og en del historikere mener at navn «Isis» er ikke mer enn en feilaktig sammentrekning av Tamesis, det latinske navnet for Themsen.
Den engelske lingvisten Richard Coates mener at mens elven som en helhet ble kalt for Themsen, ble deler av den, hvor den var for bred til å krysses som vadested, ble den kalt for *(p)lowonida. Det ga navnet til en bosetning ved dens bredde som ble kjent som Londinium, fra de indoeuropeiske rotordene *pleu-, «flyte/strømme» og *-nedi, «elv», i betydningen som den flytende/strømmende elven, eller den bredtstrømmende, ikke-vadende elv. 
For sjøfarende handelsmenn har Themsen lenge blitt kalt for kun the London River, «London-elva». For beboerne i London er den ganske enkelt the river, «elva», eksempelvis i uttrykk som south of the river.
Ultralav frekvens

Ultralav frekvens (ULF) er elektromagnetisk stråling i området mellom 300 og 3000 hertz. Bølgelengden er på 100–1000 kilometer. Det er litt forskjeller mellom språk hvordan slike svært lave frekvenser navngis.
Dag Terje Andersen

Yrkesbakgrunn

Andersen arbeidet i perioden 1977–79 som smelteverksarbeider, og 1979–92 og 2002 som skogsarbeider. I 2002 fikk han Eidsvold Værks skogpris for sitt arbeid for skogbruket i Norge.

Politisk bakgrunn

Andersen var leder for Lardal Arbeiderparti fra 1981 til 1984. Han ble medlem av Lardal kommunestyre i 1983. Fra 1987 til 1992 var Andersen ordfører i kommunen. Han var politisk rådgiver i Utenriksdepartementet og senere statssekretær for sosialsaker i Sosialdepartementet i 1992. Andersen var partisekretær i Arbeiderpartiet fra 1992 til 1996. Fra 2002 til 2007 var han medlem av Arbeiderpartiets landstyre, og innenlandssjef i Norsk Folkehjelp i perioden 2002–05.

Stortingspresident

Andersen var Arbeiderpartiets kandidat til vervet som stortingspresident og ble valgt ved skriftlig votering i 8. oktober 2009 på Stortinget.
Ildstøtte

Ildstøtte er støtte med ekstra artilleri-ild for eksempel for infanteri som vil bryte gjennom fiendtleg forsvarslinje.
Våpengrener som artilleri, bombekaster, rakettkaster, panservern og luftvern er typiske aktører som ildstøtte til manøverelementer.
Andrew Nabbout

Landslaget

23. mars 2018 fikk han sin første landskamp for Australia mot Norge.
Han ble tatt ut i Australias tropp til VM i fotball 2018 i Russland.
Elephant in the room

«Elephant in the room» eller «Elephant in the living room» (norsk: «elefanten i rommet» eller «elefanten i stuen») er et engelsk metaforisk uttrykk for en åpenbar sannhet som ikke nevnes. Uttrykket kan også referere til et åpenbart problem eller risiko som ingen ønsker å diskutere.
Uttrykket kommer av at en elefant i et rom ville være umulig å overse.

Opprinnelse

I 1814 skrev Ivan Andrejevitsj Krylov, en poet og forfatter, i en av sine fabler om en mann som går til et museum og merker alle slags små ting, men klarer ikke å legge merke til en elefant. Uttrykket ble kjent derfra. Fjodor Dostojevskij i sin roman Demoner skrev, «Belinskij var akkurat som Krylovs nysgjerrige mann, som ikke la merke til elefanten i museet....».
Oxford English Dictionary nevner det første registrerte bruket av uttrykket som The New York Times 20. juni 1959: «Financing schools has become a problem about equal to having an elephant in the living room. It's so big you just can't ignore it» (på norsk: «Finansiering av skolene har blitt et problem på linje med en elefant i stuen. Det er så stort at man ikke bare kan ignorere det».).
Det kan være at uttrykket har blitt brukt generelt tidligere enn 1959. For eksempel viser uttrykket seg 44 år tidligere i sidene til et britisk tidsskrift i 1915. Setningen dukket opp der som en triviell illustrasjon, og et spørsmål britiske elever ville være i stand til å svare på, for eksempel «Er det en elefant i klasserommet?».
Sheerness kullkraftverk

Sheerness kullkraftverk er et kullkraftverk i provinsen Alberta i Canada. Det har en installert produksjonskapasitet på 800 MW fordelt på 2 kokere/turbiner. Anlegget ble utbygd i perioden 1980–1984. Brenselstypen er kull.
Karl Eidsvik d.e.

Familie og yrkesliv

Han vokste opp på en husmannsplass i Eidsvik i Vatne som sønn av Karl Andreas Knutsen Ringstad og Andrine Severine Andersdatter Kippervik. Han var yngst av seks søsken og halvsøsken.
Han var utdannet sersjant fra Bergenske brigades underoffiserskole fra 1890 og tok sanitetskurset i 1893, hvorpå han ble fastlønnet sersjant ved Nordenfjeldske landvernkompani. Han fikk grad av fanejunker i 1922 og tok avskjed fra militæret i 1927. I 1894 hadde han også gått Holmøy arbeidsskule, som underviste i snekker-, smed- og malerfag.
Han giftet seg i 1899 med Klara Olsdatter Vinge, og de overtok hennes slektsgård Nordre Vinnan (Vinge) på Skatval. Blant deres fire barn var gårdbruker og ordfører Karl Eidsvik og ingeniør Olav Eidsvik.

Politisk arbeid

Karl Eidsvik var medlem av Skatval herredsstyre 1905–1910 og 1914–1934 (til sin død) for forskjellige jordbrukerlister og lister for Bondepartiet. Han var ordfører 1914–1934 (til sin død), og ble dermed den lengst sittende ordføreren i herredet. Eidsvik var kjent for sin raske stil å lede møtene på. Han var også formann (ordfører) i Nord-Trøndelag fylkesting 1926–1933.
Ved det siste stortingvalget med flertallsvalg i enmannskretser, i 1918, var Eidsvik stortingskandidat i Stjørdalen krets. Han stilte på Landmandsforbundets program med støtte fra Høyre og Frisinnede Venstre. Eidsvik fikk 14,3 % av stemmene i 1. valgomgang og ble ikke valgt.

Utmerkelser

Eidsvik ble tildelt Kongens fortjenstmedalje i sølv i 1927.
Davy Crockett

Trivia

I barnelitteraturen er det laget en rekke fantasifigurer med navn Davy Crockett som har lite eller ingenting med den her omtalte historiske personen å gjøre. Blant annet er den italienske tegneseriefiguren «Il grande Blek» kalt Davy Crockett i Skandinavia. I Norge fant vi denne figuren i Præriebladet.

Teaterforestilling

I 1962 ble familieforestillingen Davy Crockett spilt på Chat Noir. Teksten var skrevet av Bjørn Sand og melodiene var skrevet av Arne Bendiksen. Bendiksen var også ansvarlig for den sammenbindende teksten samt musikkarrangementet.
Nabbetorp teglverk

Nabbetorp teglverk ble anlagt av Militæretaten omkring 1660 for å forsyne Fredrikstad festning med teglsten. Verket lå rett syd for Nabbetorp hovedgård og hadde navn etter denne. Det hadde helt frem til 1831 privilegium til å produsere tegl til alle norske festninger. Teglverket hadde en årlig produksjon på ca. 100 000 teglsten. Det var bemannet både av lønnede arbeidere og festningsslaver fra Slaveriet inne i byen - frem til 1848 da festningsslaveriet i Fredrikstad ble nedlagt og alle slavene overført til Akershus festning. Slavene ble leid for åtte skilling dagen.
Teglverket ble utover 1700-tallet ulønnsomt. Det var store kostnader knyttet til produksjonen, og særlig innkjøp av ved til brennovnene. De militære solgte verket på auksjon i 1796, og året etter ble det overtatt av løytnant Hans Christian Ebbesen, festningens materialforvalter. Teglverket var i drift helt frem til 1920.
På teglverkets tomt ligger i dag Østsiden Trelast og noen bussgarasjer. De to dammene nord for brohodet er restene etter leiregropene hvor råmaterialet til teglstenen, blåleire, ble tatt ut.

Kilder

Utgangspunktet for artikkelen er omtalen av Nabbetorp teglverk på lokalhistoriewiki.no, denne artikkelversjonen
Hjellebøl

Hjellebøl er et lite sted som grenser til Løken i nord og Hemnes i sør i Aurskog-Høland kommune i Akershus. Hjellebøl ligger i fredelig og stille omgivelser og nærhet til flott skog og natur. Fylkesvei 115 går igjennom Hjellebøl. Stedet har også en bilforhandler i en nedlagt bensinstasjon.
I 1898 kom det 750 mm smalsporet jernbane til Hjellebøl på denne strekningen Sørumsand til Skulerud på Urskog–Hølandsbanen. Urskog–Hølandsbanen ble nedlagt i 1960.
Fedrelandslaget

Annet

Anders Lange, grunnleggeren av Anders Langes Parti (ALP, forløperen til Fremskrittspartiet), hadde bakgrunn fra Fedrelandslaget, der han var sekretær i perioden fra 1930 til 1938 og også riksleder i ungdomsfylkingen et år.
Khoikhoi

Khoikhoi-folkene («Folkefolk», mindre nøyaktig «menn av menn») også kjent som hottentotter lever i det sørlige Afrika, er en er del av khoisangruppen og er i slekt med san-folkene. Disse tilhører kapoidene, urbefolkningen i det sørlige Afrika. Tradisjonelt har khoikhoiene vært gjetere, men også livnært seg som jegere og samlere. Den tradisjonelle religionen er animisme.
Navnet hottentott er omstridt. Det er alminnelig antatt at navnet er av nederlandsk opprinnelse og ble tatt i bruk av nederlandskættede boere (eller afrikandere), og henviser til en særegenhet ved språket til folkeslaget, såkalte klikkelyder. Uttrykket har vært sett på som sterkt nedsettende (se rasisme), men blir brukt i en del eldre litteratur og delvis også av khoikoiene selv.